Predkladacia správa

	Návrh   na uzavretie Dohody  medzi   vládou   Slovenskej   republiky   a vládou Indonézskej republiky o leteckej doprave sa predkladá ako iniciatívny materiál na základe záujmu obidvoch strán o uzavretie dohody pri príležitosti oficiálnej návštevy prezidenta Slovenskej republiky v Indonézii v septembri t.r., ako i nevyhnutnosti nahradiť doteraz platný zmluvný dokument medzi oboma štátmi v tejto oblasti, ktorý prevzala sukcesiou Slovenská republika a ktorý už nevyhovuje súčasným potrebám SR. 
           Po uzavretí tejto dohody je možné vykonávanie leteckých dopravných služieb aj do tejto destinácie tak, ako sa po uzavretí takejto dohody otvorili letecké dopravné služby do Izraela, Kuvajtu, Libanonu a na Cyprus.
          Návrh dohody bol prerokovaný skupinami expertov oboch strán v roku 1999 v Jakarte. Následne bol text medzirezortne pripomienkovaný MF SR, MV SR, MS SR a MZV SR 
a pripomienky týchto rezortov boli akceptované. Indonézskej strane boli zaslané pripomienky, ktoré mali formálny charakter.  V súčasnosti bol materiál opätovne predložený na medzirezortné pripomienkovanie podľa novely Metodického pokynu na prípravu a predkladanie materiálov na rokovanie vlády SR z dôvodu rozšírenia počtu povinne pripomienkujúcich subjektov a odôvodnené pripomienky boli po dohode s druhou zmluvnou stranou akceptované a zapracované do textu. Pripomienky neboli zásadné a  mali odporúčací charakter.
Účelom dohody je vytvoriť právny rámec pre vykonávanie pravidelných leteckých dopravných služieb medzi oboma štátmi.
Jednotlivé ustanovenia dohody definujú pojmy uvedené v dohode,  vymedzujú práva a povinnosti oboch zmluvných strán pri poskytovaní prepravných práv na vykonávanie pravidelných medzinárodných leteckých dopravných služieb leteckými spoločnosťami oboch štátov, stanovujú určenie leteckých spoločností a udelenie prevádzkového povolenia, ako i jeho zrušenie a pozastavenie jeho výkonu. Ďalšie články upravujú poskytovanie dohodnutých služieb na určených trasách uvedených v prílohe tejto dohody,  schvaľovanie letových poriadkov. Samostatné články regulujú finančné otázky, ako je oslobodenie od cla a iných platieb, poplatky za používanie letísk a leteckých zariadení, zdanenie príjmov z vykonávania leteckých dopravných služieb, tržby a prevod zisku a schvaľovanie taríf. Osobitné články sa zaoberajú bezpečnosťou leteckej dopravy v súlade s Dohovorom o medzinárodnom civilnom letectve, otvorenom k podpisu 7. decembra 1944 v Chicagu. Ďalej dohoda upravuje zriadenie a udržovanie technického a obchodného personálu na území štátu druhej zmluvnej strany. Text dohody právne upravuje otázku riešenia sporov vyplývajúcich z vykonávania dohody a konzultácií k sporným  problémov. Záverečné ustanovenia  stanovujú nadobudnutie platnosti a výpoveď dohody.
Vypracovanie dohody je v súlade so Zásadami vlády SR pre uzavieranie medzinárodných zmlúv, so slovenským právnym poriadkom, ako i so záväzkami medzinárodného práva. 
            Dohoda priamo upravuje práva alebo povinnosti fyzických alebo právnických osôb a  podľa Ústavy Slovenskej republiky sa vyžaduje pred jej ratifikáciou  súhlas Národnej rady Slovenskej republiky. Ustanovenia dohody sú v súlade s vnútroštátnymi právnymi predpismi Slovenskej republiky. Dohoda má podľa čl. 7 ods. 5 Ústavy SR prednosť pred zákonmi, pretože zakladá práva alebo povinnosti fyzických osôb alebo právnických osôb, ktoré budú uplatňované podľa tejto dohody. Na vykonanie dohody nie je potrebný zákon.
       Súčasťou materiálu je doložka prednosti medzinárodnej zmluvy pred zákonmi.
       Dohoda upravuje práva alebo povinnosti fyzických alebo právnických osôb a podľa novely Ústavy má teda prezidentský charakter, je však uzatváraná medzi vládami oboch štátov, ako boli aj doteraz uzavreté medzivládne dohody o leteckých dopravných službách, vzhľadom na ich funkciu vytvoriť podmienky pre prevádzku lietadiel v obchodnej leteckej doprave. 
       Vykonávanie dohody nekladie  nároky na štátny rozpočet, nemá dopad na zamestnanosť a životné prostredie. 
       Odporúčam návrh dohody schváliť.